ألاحظ تناقض غريب فى شخصية المدخن فهذا الشخص عاقل وهذا مايجعله لايأكل أو يشرب أي حاجة مدة صلاحيتها منتهية.
فكيف إذاً يتناول شئ مكتوب على علبته إنه يدمر الصحة ويسبب الوفاة!!!!
ولماذا لايتناول سم الفئران على الفطار مثلا؟علشان سم يعنى وايه الفرق ما السجاير برضه سم ولا يعنى علشان ده سم بتاع الحيوانات والسجاير دى بتاعة الإنسان!!!
وليه مابيرشش على السلطة مثلا بودرة صراصير ولاّ يرش بيرسول أهو منها يضمن إن مفيش حشرات هتقرب من الأكل بتاعه ومنها يكون متميز(مش السجاير ميزة برضه؟)
الصراحة يعنى اللى بيصمموا العلبة مقصروش فى حملة التوعية-ليهم دور برضه-كاتبين على وش العلبة وضهرها كمان دول ناقص يجيبوا كفن هدية مع كل علبة بس واضح إن الميزانية مش سامحة.
وياترى ليه مبيحبش ولاده يشربوها وبينصحهم بالابتعاد عنها رغم إنهم بيشربوها بطريقة سلبية عن طريقه!
ولو عايز ينتحر ليه يكون سبب فى موت من حوله؟
إزاى بيبص يمين وشمال قبل مايعدى الشارع وهو بيشرب سجاير(يكونش خايف على نفسه من الموت!!!)
إزاى بيخاف على صحة أحبائه وهو بيشرب السجاير فى وجودهم!!!
إزاى يتأكد من نظافة الطعام قبل تناوله والسيجارة فى إيده!!!
إزاى تنهى أحبائك عن فعل شئ أنت نفسك فاعله!!!
إزاى بتحافظ على فلوسك من السرقة وأنت بتشرب سجاير!!!
ليه بتفاصل عند شرائك لأى شئ ولكنك لا تفاصل فى سعرها مهما غلا!!!
لماذا تدفع أموالك فى حاجة كافية بوفاتك!!!
لماذا تلوث هواء يستنشقه غيرك قبلك!!!
ياترى عاجبك لون أسنانك؟؟ ياترى عاجبك إشمئزاز الآخرين من رائحة أنفاسك الكريهة!!؟
ومن المناظر العادية من وجهة نظره:
*واحد صاحى من النوم طبعا لسه مش فايق وعايز سيجارة وقبل كده محدش يتوقع منه "صباح الخير"
*عايز تكلم شخص فى موضوع مهم تلاقى السيجارة أشتركت معاكم فى الحوار وكأنها مستشاره!
*شخص متضايق من حاجة برضه السيجارة هى صديقه اللى بيرمى زعله جواها -قال يعنى بعدها بيرتاح والزعل بيروح-
*شخص فى مكان مغلق ولا يكترث لوجود الآخرين وكأن كل ذنبهم تواجدهم معه فى نفس المكان والغريب إن الغالبية بيتذمروا لو حد أبدى ضيقه من هذا الدخان وكأنها إهانة لشخصهم!
"لوسمحت السيجارة بتتعبنى"وممكن يكون الرد"شوفلك مكان تانى ,أو يعنى أروح بيها فين, أو لسه فيها شوية ,أو خسارة أرميها ده أنا جايبها بفلوس"
والمصيبة الأكبر بقى إن العيال الصغيرين بيشربوها قال يعنى دى دليل الرجولة!!
ده غير طبعا إن السجاير بداية مصائب تانية كتير.
جسم الانسان فيه نيكوتين طبيعى ليه تستغنى عن حاجة ربنا عاطيهالك وببلاش وبعد كده تدور عليه!!
زى اللى بيشرب مخدرات ليه بتستغنى بإرادتك عن عقلك اللى ربنا كرمك بيه وميزك عن بقية الكائنات الاخرى!!!
يوجد فى الدول المتقدمة أماكن مخصصة للمدخنين تجعلهم يشعروا بأنهم منبوذين تفتكر ده معناه إيه؟
يا أخى بطلها إبتغاء مرضاة الله سيبها نصرة لدينك
وتذكر من ترك شيئا لله عوضه الله خيرا.
قال رسولنا الحبيب صلوات الله وسلامه عليه"لاضرر ولا ضرار" يعنى واضحة جدا إنها
حراااااااااام
ياترى ده مش سبب كافى إنك تبطلها!!؟؟؟
فبأى دين حللتها؟
وبأى مجتمع أباحتها؟
وبأى عقل تناولتها؟
اللهم اهدى شباب المسلمين فى كل مكان.
اللهم استخدمهم لنصرة دينك اللهم أعز الاسلام والمسلمين.